“Me da tubu cake vei koya e na ka kecega, vei koya ga na uluda, na Karisito,” (Efeso 4:15).
“Me da kakua ni vagonegonea tiko,” (Efeso 4:14).
E vinakata na Kalou mo tubu cake.
Sa inaki nei Tamamu vakalomalagi mo matua ka vakatubura na itovo nei Jisu Karisito. E ka ni rarawa ni udolu vakaudolu na tamata lotu, era sa qase cake tiko, ia era sega ni tubu cake. Era sa mai tao tu ga ena ivakatagedegede ni gone dramidrami vakayalo, ka ra se vapikini, se ra tokara tu ga na isulu ni gone. Na vuna oqori, e baleta ni ra a sega ga ni via tubu cake.
Na tubucake vakayalo e sega ni yaco ga mai vakai koya. E taura na noda digidigi kei na vakatulewa. Me tu vei iko na gagadre ni tubu, e dodonu mo vakatulewataka ni ko via tubu, mo sasagataka mo tubu, ka me kua ni mudu na nomu sasaga ni via tubu. Na bula vakatisaipeli – na sala me da ucui Karisito kina – e dau tekivu ena noda vakatulewa. E kacivi keda ko Jisu, ka da rogo: “Muri au. A sa tucake ko Maciu ka muri koya,” (Maciu 9:9).
Ena nodratou a digitaka na imatai ni tisaipeli me ratou muri Jisu, e ratou a sega ni kila tu na ibalebale taucoko ni nodratou vakatulewa oya. E ratou a rogoca ga ka muria na veisureti nei Jisu. Oya ga na ka ko gadreva: vakatulewataka mo sa Nona tisaipeli.
E sega ni dua na ka e moica ka bulia na nomu bula me vaka na vakatulewa ko cakava. Na vakatulewa ko cakava e rawa ni vakatuburi iko, ka rawa talega ni vakarusai iko, ka vakatau o cei vei rau ko digia, na nomu digidigi ena vakatakilai iko. Tukuna vei au na sala ko sa vakatulewataka mo muria, ka’u na rawa ni tukuna vei iko na itutu ni nomu bula ena ruasagavulu na yabaki ka lako mai. Eda na tubu me da vaka ga na tamata eda vakatulewataka me da ucuya.
Ena gauna ni noda cakava na digidigi oqo, e vuqa vei keda era dau calata kina na inaki ni Kalou me baleta na nodra bula. E vuqa era dau tu vakasuka mai na vakatulewataka na ka e bibi me ra digitaka, ka ra sa qai ciri tu me vaka na soqosoqo e wasawasa ena vo ni nodra bula. Eso tale, era na lomalomaruataka na nodra digidigi ena rua na sala e tu e matadra, ka ra tini ga ena veilecayaki kei na bula ka sega ni vakaibalebale. Eso tale, era na digitaka ka sega ni lomalomaruataka na sala era gadreva, ia e sala ga ni qara na bula sautu vakayago me ra vutuniyau se me ra kilai levu, ka ra qai tini ena bula ka sega kina na mamau ni yalo, ka kune ga kina na lomaocaoca. Na digidigi yadua eda cakava ena tawamudu na kena revurevu, ka sa dodonu kina me da digidigi vakayalomatua. E kaya ko Pita, “Ia ni na takali yani na ka kecega oqo, a cava na i valavala sa kilikili kei kemudou, e na i valavala savasava kei na daulotu,” (2 Pita 3:11).
Na Nona itavi na Kalou, kei na nomu itavi o iko. Na itovo vaKarisito, sa vua ni noda cakava na digidigi e vaKarisito, kei na noda vakararavi vua na Yalo Tabu me vukei keda me da vakavotukanataka na digidigi eda cakava. Ena gauna ko sa vakatulewa kina ni ko via tubu mo ucui Karisito, e dodonu mo sa tekivu vakaitovotaki iko ena itovo vovou. E dodonu mo sa biuta laivi eso na nomu itovo makawa, ka tekivu vakamatautaka eso na itovo vovou; ka digia mo veisautaka na itovo ni nomu vakasama. Mo vakabauta dei ni na vukei iko na Yalo Tabu ena veiveisau oqori. E kaya na iVola Tabu, “Dou kitaka vakakina na cakacaka dou sa bula sara kina, e na rere kei na sautaninini. Ni sa i Koya na Kalou sa cakacaka e na lomamudou me vaka na Nona lewa vinaka, mo dou nakita ka kitaka talega,” (Filipai 2:12-13).
Na tiki ni Vola Tabu oqo e vakaraitaka na rua na iwasewase ni tubu vakayalo: “Kitaka vakakina na cakacaka” kei na “cakacaka e lomamudou.” Na imatai ni iwasewase, oya na nomu itavi, ka Nona itavi na Kalou na ikarua ni iwasewase. Na tubu vakayalo e sasaga ka drau saga vata kei na Yalo Tabu. Na Yalo ni Kalou e sega wale ga ni cakacaka e lomada, e cakacaka tale ga vata kei keda.
Na tikina oqo, ka a volai tiko vei ira na tamata vakabauta, e sega ni tukuna tiko na sala me da vakabulai kina, ia e baleta ga na sala me da tubu cake kina. E sega ni kaya tiko me da cakacakataka na noda vakabulai, baleta ni da sega ni na vakuria na ka sa cakava oti ko Jisu e na kauveilatai.
Sa solia vei iko na Kalou e dua na bula vou; ka sa nomu itavi oqo mo vakatubura “e na rere kei na sautaninini.” A kena ibalebale oya, ni dodonu mo taura vakabibi na nomu tubu vakayalo! Ni ra taura tu ga vakamamada na nodra tubu vakayalo na tamata, e kena ivakaraitaki oya, ni ra sega ni se kila vinaka na tawamudu ni kena revurevu (me vaka eda a raica ena wase e 4 kei na 5).
Veisautaka na itovo ni nomu vakasama. Mo rawa ni veisautaka na nomu bula, e dodonu mo veisautaka na itovo ni nomu vakasama. Ena daku ni veika kece ko cakava, e tiko mai kina e dua na vakasama. Na nomu ivakarau kece, e vakatulewataka tiko yani e dua na yavu ni vakabauta; kei na yavala kece ko cakava, e vakasaribaribataki tiko mai ena dua na itovo ni vakasama. E a vakaraitaka na ka oqo na Kalou ena vica na udolu na yabaki ni se bera ni ra qai kila na dauvakadidike e daidai: “Mo vakatawa vakavinaka sara na yalomu: ni sa caka mai kina na i vurevure ni bula,”(Vosa Vakaibalebale 4:23).
Vakasamataka mada ni ko vodo tiko ena dua na waqa totolo, ka sa porokaramutaka tu na komipiuta me cici vaka ki na tokalau. Kevaka ko veisautaka na nomu nanuma mo sa vakasukasuka ka mua sobu ki na ra, e rua ga na sala ko na rawa ni veisautaka kina na vanua e mua tiko kina na waqa. Na imatai, oya mo dreta vakaukauwa na iuli ni waqa, ka saga mo ulia tani mai na vanua e sa vakaciciva tiko kina na cakacaka ni komipiuta. Ia ena oca ga mai na ligamu mai na nomu muloca tiko na iuli, me yacova ni ko sa na laiva me cici ga na waqa ki na tokalau.
Oqo na ka e yaco ena gauna ko via veisautaka kina na nomu bula ena nomu kaukauwa ga vakatamata: ko na kaya, “Au na saga ena noqu kaukauwa taucoko me’u kana musu ka vakadre yago wasoma…. me’u sa kua ni wele tu ka me’u sa kua ni dau bera.” Io, na kaukauwa ni vakatulewa vakatamata ena rawa ni vakavuna eso na veisau, ia ena vakavuna talega na bula lomaocaoca baleta ni ko se sega ni walia tiko na waka ni leqa. Ena sega ni tudei na veisau oya baleta ni se sasala tu ga e rukuna na waka dina ni leqa, ka vakavuna mo lesu tale tiko kina ki na nomu veitovo makawa.
Ia, e tiko e dua na sala e vinaka ka rawarawa cake. Veisautaka na nomu komipiuta – oya na itovo ni nomu vakasama. E kaya na iVola Tabu, “Ia, dou mataliataka ga ni sa vakavoui na yalomudou, mo dou kila rawa kina na loma ni Kalou,” (Roma 12:7). Me imatai ni kalawa na nomu veisautaka na ivakarau ni nomu vakasama. Na veisau e dau tekivu taumada ena vakasama. Na ituvaki kei na draki ni nomu bula, ena vakatulewataka na nomu vakasama kei na veika ko cakava. E a kaya ko Paula, “Mo dou vakavoui mai e na yalomudou kei na lomamudou,” (Efeso 4:23).
Me yaco mo ucui Karisito, e dodonu mo vakatubura na vakasama vaKarisito. E vakatoka na iVola Tabu na veisau oqo me “veivutuni”. Na vosa vakavavalagi ni “veivutuni” (repentance) e vakadewataki mai na dua na vosa vakaKirisi ka kena ibalebale ena vosa oya, “na veisau ni vakasama”. Ena veigauna ko veisautaka kina na itovo ni nomu vakasama mo taurivaka na itovo ni vakasama ni Kalou me baleta na nomu bula, me baleta na ivalavala ca, baleti ira na tamata, me baleta na bula raraba kei na veika e se bera mai, ko sa veivutuni tiko. Ko sa taurivaka tiko na rai kei na vakasama vaKalou.
Eda vakaroti, “Me tiko e na lomamudou na yalo oqo ka tiko talega vei Jisu Karisito,” (Filipai 2:5). E wase vakarua tiko na ivakaro oqo. Na imatai ni iwase e kaya me da muduka na vakasama vakayalowai, oya na vakasama ni dau vakaliuci keda ga vakai keda. E kaya na iVola Tabu, “Dou kakua ni gone lalai e na vuku; e na lomaca ga mo dou gone lalai, ia e na vuku mo dou tamata bula,” (1 Korinica 14:20). Ko ira na gone dramidrami, era dau nanumi ira ga vakai ira kei na veika era vinakata. E sega vei ira na lomasoli, ia era vinakata ga me ra taura se ciqoma na ka e soli vei ira. Oya na itovo ni yalowai. E ka ni rarawa ni vuqa era se sega ni kali tani mai na itovo ni vakasama vaka oya. E kaya na iVola Tabu ni sa ivurevure ni valavala ca na itovo ni vakasama vaka oya: “Ni ra sa gadreva na veika vakayago ko ira era sa i tovo vakayago,” (Roma 8:5).
Na ikarua ni iwase ni vakarau ni vakasama vaKarisito, sa i koya, me da sa tekivu vakasama vakayalomatua, o koya ka vakanamata vei ira na tani ka sega vei keda vakai keda. E na wase ni ivola nei Paula ka kilai levu me baleta na loloma dina, e kaya kina o koya ni sa ivakaraitaki ni yalomatua na kauwaitaki ira na tani: “Ni’u a gone, au a dauvosa me vaka na gone; au a kila ka me vaka na gone, au a dauvakanananu me vaka na gone; ia ni’u sa yaco me tamata bula, au sa biuta tani na ka vagonegonea,” (1 Korinica 13:11).
E daidai, e vuqa era nanuma ni matua vakayalo e vakaraitaki ena levu ni kilaka vakaiVolaTabu ka tu vua e dua. Ena dina beka oqori, ia e sega ni o koya taucoko oya. Na bula vaKarisito e cecere cake mai na kilaka kei na vakabauta vakaiVolaTabu; e okati talega kina na noda ivakarau kei na ituvaki ni yaloda. Na veika eda cakava e dodonu me salavata kei na noda vakabauta; ka dodonu me yavutaki na noda itovo ena noda vakabauta.
Na bula vaKarisito e sega ni dua na ivakavuvuli ka yavutaki ena dua na itovo ni vakasama ni tamata, ia e sa baleta ga na bula ni veitokani, ka sa dua na itovo ni kena bulataki na noda bula. Na uto ni itovo ni bula oya, sa i koya na kena kauwaitaki ko ira na tamata, me vaka ka a cakava ko Jisu, ka sega kina na kauwaitaki keda vakai keda. E kaya na iVola Tabu, “Me da kitaka yadua na ka e vinaka vua na kai noda, na ka e yaga me vakatavulici kina ko koya. Ia na Karisito talega sa sega ni kitaka na ka sa vinakata ga ko koya,” (Roma 15:2-3).
Na kauwaitaki ira na tani sa usutu ni bula vaKarisito, ka sa ivakadinadina vinaka duadua ni tubu vakayalo. Na itovo ni vakasama vakaoqo e veisaqasaqa kei na noda itovo ni bula vakayago, ka sega ni veiriti kei na itovo vakavanua, e kunekunei dredre, ka rui dredre na vakamuria. Ia, e ka ni marau ni soli vei keda na veivuke: “Ia, eda sa sega ni rawata na yalo ni vuravura, na yalo ga sa mai vua na Kalou,” (1 Korinica 2:12). Ena vica na wase ka tarava, eda na dikeva kina na iyaya ni cakacaka e vakayagataka na Yalo Tabu me vukei keda kina me da tubu.
KA 23 NI SIGA
VAKANANUMA VOLI NA INAKI NI NOQU BULA
Tikina me Vakananumi: E se sega ni bera me da tekivu tubu vakayalo.
Tikina Koula: “Ia dou mataliataki ga ni sa vakavoui na yalomudou, mo dou kila rawa kina na loma ni Kalou, sa yaga, ka vinaka, ka dodonu sara,” (Roma 12:2).
Taro mo Taroga: Ena tiki ni noqu bula cava e gadrevi kina me‘u tinia na vakasama vakayago, ka tekivu vakasama me vaka na itovo ni vakasama vaKalou?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn